กองทุนฯบี้เอกชนประกันข้าว
ระบุเสียหายต่ำคนทำน้อยรับเองได้ เร่งสรุปผลก่อนฤดูปลูกข้าวนาปีพ.ค.นี้
30 เม.ย. 2556

ระบุเสียหายต่ำคนทำน้อยรับเองได้ เร่งสรุปผลก่อนฤดูปลูกข้าวนาปีพ.ค.นี้
กองทุนภัยพิบัติทบทวนประกันภัยข้าว เหตุชาวนาร่วมโครงการน้อยแค่ 10%
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ในฐานะกรรมการกองทุนส่งเสริมการประกันภัยพิบัติ กล่าวว่า คณะกรรมการกองทุนฯ อยู่ระหว่างทบทวนการรับประกันภัยพิบัติข้าวนาปีในฤดูการผลิตปี 2556 ที่จะเริ่มเร็วๆ นี้ ซึ่งอาจจะให้ภาคเอกชนเข้ามารับประกันภัยเอง
เลขาธิการ คปภ.ชี้แจงว่า เหตุผลที่ต้องทบทวนการทำประกันภัยพิบัตินาข้าว เพราะช่วงแรกมีการประเมินว่าจะมีเกษตรกรเข้าทำประกันภัย 8 ล้านไร่ แต่ปรากฏว่าทำประกันเพียง 8 แสนไร่เท่านั้น หรือคิดเป็น 10% จากพื้นที่เพาะปลูก จึงต้องศึกษาว่าสาเหตุที่มีการทำประกันภัยต่ำกว่าที่ประมาณการจำนวนมากมาจากสาเหตุอะไร ทั้งๆ ที่รัฐบาลมีการสนับสนุนเบี้ยประกันถึงครึ่งหนึ่ง โดยเกษตรกรจ่าย 60 บาท และรัฐบาลออกให้อีก 60 บาท รวมเป็น 120 บาทต่อไร่
ขณะที่ฤดูการผลิตข้าวนาปรังที่ผ่านมามีการขอเคลมสินไหมทดแทนเพียง 20ล้านบาท จากเบี้ยที่เก็บมาได้ประมาณ100 ล้านบาท จากที่คาดการณ์ไว้ว่าจะเสียหายประมาณ 3 แสนไร่ หรือประมาณ 300 ล้านบาท ถือว่าความเสียหายต่ำภาคเอกชนน่าจะสามารถรองรับความเสียหายเหล่านี้ได้
“หลังจากทบทวนเสร็จ ก็จะมีการตัดสินใจว่ากองทุนฯ จะยังรับประกันภัยข้าวที่เกิดจากมหันตภัยต่อหรือไม่ ถ้าไม่ทำเราก็ให้ทางเอกชนรับไปทำ เขาก็จะให้บริษัทประกันภัยต่อต่างประเทศมาคำนวณเบี้ยแล้วก็สามารถรับประกันได้เลย ซึ่งจะต้องให้แล้วเสร็จก่อนที่จะเริ่มเพาะปลูกข้าวนาปีที่กำลังจะมาถึง” นายประเวช กล่าว
นายประเวช กล่าวอีกว่า กองทุนฯ ไม่ได้ประสบผลขาดทุนแต่อย่างใด เงินประเดิมในการจัดตั้งกองทุนฯ ยังคงอยู่ที่ 500 ล้านบาท และสามารถให้ความคุ้มครองถึง 5 หมื่นล้านบาทเหมือนเดิม และในการรับประกันภัยมีการเก็บเบี้ยใหม่เข้ามา ซึ่งเฉพาะประกันนาข้าวในปีที่ผ่านมาถือว่าเสียหายน้อย